ประธานวิปฝ่ายค้าน เห็นว่าการชี้แจงข้อมูลของคณะรัฐมนตรียังไม่ชัดเจน พร้อมตอบโต้เนื้อหาการอภิปรายแม้จะเป็นเรื่องเก่าแต่มีเนื้อหาใหม่
นายสุทิน คลังแสง ประธานวิปฝ่ายค้าน กล่าวถึงการอภิปรายในวันนี้ ซึ่งเป็นวันที่ 2 ว่าพอใจที่ผู้อภิปรายมีการลงลึกและมีหลักฐานชัดเจน ส่วนที่รัฐบาลบอกว่าฝ่ายค้านอภิปรายเรื่องเก่านั้น ตนเองมองว่าเรื่องเก่าแต่มีเนื้อหาใหม่ เช่น การอภิปรายเรื่องเหมืองทองอัครา ถือว่ามีหลักฐานชัดเจน แต่รัฐบาลชี้แจงแบบเอาตัวรอด คาดว่าจากนี้ไปเรื่องนี้คงแก้ไขไม่ได้ พร้อมเห็นว่ากรณีที่รัฐบาลจะฟ้องหมิ่นประมาท เป็นเรื่องธรรมดาของการอภิปรายไม่ไว้วางใจ อาจจะเป็นการขู่ ไม่ได้วิตก เพราะไม่ได้มีเจตนาใส่ร้ายป้ายสี หรือให้ข้อมูลเท็จนอกจากนี้ ยังเห็นว่าการอภิปรายวานนี้ มีประเด็นที่รัฐบาลตอบไม่กระจ่างและมีการตอบเท็จ เช่น นายวิษณุ เครืองาม รองนายกรัฐมนตรี ชี้แจงเกี่ยวกับการนับอายุความของการละเมิดโฮปเวลล์มีข้อมูลที่การคลาดเคลื่อน รวมถึงเรื่องการจัดอันดับคอร์รัปชัน นอกจากนี้ยังมีเรื่องบ่อนที่เบี่ยงประเด็น ซึ่งไม่ใช่มาตรการแก้ปัญหาที่ชัดเจน